Ral espanyol - Viquipèdia, l'enciclopèdia lliure
(S'ha redirigit des de: Ral de plata)
Per a altres significats, vegeu «Ral (desambiguació)».
ral de plata colonial espanyol encunyat a la casa de la moneda de Potosí, Alt Perú (actual Bolívia) el 1768.
Es coneixen pel nom de ral a dues unitats monetàries diferents encunyades en plata[1] que van circular, sovint de forma paral·lela, tant a Espanya com en els seus dominis colonials. La primera moneda encunyada amb aquesta denominació data del segle XIV al Regne de Castella.[2]
1 Ral de plata
1.1 Mostres representatives
1.2 Carles IV
1.3 Josep I
1.4 Ferran VII
1.5 Isabel II
Ral de plata[modifica]
El ral espanyol era una moneda de plata de 3,35 grams que va començar a circular a Castella el segle XIV i va ser la base del sistema monetari espanyol fins al 1864.[3] A partir de l'any 1497 tenia un valor de 34 maravedís.[4] En aquest mateix any, la Pragmàtica de Medina del Campo emesa pels reis Isabel I de Castella i Ferran II d'Aragó establia en detall el pes i la quantitat de plata que havia tenir el ral encunyat, a part d'ordenar la presència de la sigla de l'encunyador respectiu en cada moneda, així com la sigla de la seca on va ser encunyada. El seu canvi en època de Felip II d'Espanya era d'1 ral de plata per 34 maravedís i, al seu torn, 1 escut d'or per 16 rals de plata.
Els múltiples eren les monedes de 2 rals, 4 rals i la peça de 8 rals o «ral de 8». Aquestes monedes eren produïdes en gran quantitat durant els segles XVI, XVII i XVIII, no només en les seques de la mateixa Espanya sinó també en les seves colònies americanes, com en les seques de Mèxic, activa des de 1535, Lima, activa des de 1568, Potosí, activa des de 1574, Bogotà, activa des 1627, Popayán, activa des de 1758, i Santiago de Xile, activa des de 1749; tal abundància de seques en diversos llocs i l'adequada llei de plata dels seus productes va generar que el ral espanyol fos una moneda freqüent de trobar en els mercats mundials en el període entre 1600 i 1800.
Existien el ral, mig ral, quart i sisè de ral de plata d'onze diners i quatre grans de llei i talla de seixanta-sis peces d'un ral per marc des de Pere I de Castella.
Mostres representatives[modifica]
Anvers de moneda de 2 rals (plata) de Felip V amb «seca» de Segòvia l'any 1723.
Revers de moneda de 2 rals (plata) de Felip V amb «seca» de Segòvia l'any 1723.
Anvers de moneda de 20 rals (plata) d'Isabel II amb «seca» de Sevilla en l'any de 1854.
Revers de moneda de 20 rals (plata) d'Isabel II amb «seca» de Sevilla en l'any de 1854.
Durant el regnat de Carles IV d'Espanya es va encunyar tot el ventall monetari que comprenia el sistema basat en el ral de plata i l'escut d'or. Aquest comprenia els valors d'1, 2, 4 i 8 maravedís en coure, ¼, ½, 1, 2, 4 i 8 rals en plata, i ½, 1, 2, 4 i 8 escuts d'or.[5]
En el període de dominació francesa, Josep I d'Espanya només va encunyar peces de 8 maravedís de bronze i 8 rals de plata. Amb la denominació expressada en rals de billó, Josep Bonaparte va encunyar peces de 8 maravedís en bronze, 1, 2, 4, 10 i 20 rals en plata i 80 i 320 rals d'or.[6]
Josep I va manar encunyar durant el seu regnat dos sistemes monetaris paral·lels basats en el ral com unitat monetària, però amb dos valors diferents: el ral espanyol tradicional i el «ral de billó», amb una equivalència de 2,5 rals de billó per cada ral tradicional.[7]
Ferran VII[modifica]
Sota el regnat de Ferran VII d'Espanya es van emetre monedes d'1, 2, 4 i 8 maravedís en coure, ¼, ½, 1, 2, 4 i 8 rals en plata i ½, 1, 2, 4 i 8 escuts d'or. Cal destacar que el sistema basat en el ral de plata va ser encunyat durant els períodes absolutistes del seu regnat, mentre que el sistema basat en el ral de billó respon als períodes de govern liberal. Va ser amb Fernando VII quan es va encunyar per última vegada la famosa peça de «ral de 8» i la resta de monedes expressades en rals de plata, deixant pas definitivament a la implantació del ral de billó com a unitat de compte més comú.[5]
Isabel II[modifica]
Abans de la primera reforma monetària decimal, durant el regnat d'Isabel II d'Espanya es van encunyar monedes d'1, 2, 4 i 8 maravedís en coure, 1, 2, 4, 10 i 20 rals en plata i 80 rals d'or.[5]
Posteriorment, des de 1850, es va adoptar el sistema decimal que dividia el ral de billó en 10 dècimes o en 100 cèntims de ral, encara que les monedes anteriors al nou sistema mai van perdre el seu valor adquisitiu i, per tant, seguien normalment en circulació. Van ser encunyades monedes de ½, 1 i 2 dècimes, així com de ½ ral en coure, 5, 10 i 25 cèntims de ral també en coure i 20, 40 i 100 rals d'or.[5]
Totes aquestes monedes emeses sota la denominació «de billó» van ser encunyades per cases de la moneda radicades a la península. Les peces d'or es van encunyar majoritàriament a les cases de la moneda de Madrid i Sevilla.
Ral de billó
8 escuts
320 rals
4 escuts
160 rals
2 escuts
80 rals
8 rals
4 rals
10 rals
2 rals
5 rals
2 ½ rals
1/2 ral
1 ¼ ral
1 morabatí
↑ Chester L. Krause; Clifford Mishler. Standard Catalog of World Coins. Krause Publications, maig 2000, p. 3185–. ISBN 978-0-87341-884-3 [Consulta: 24 febrer 2013].
↑ Anes y Álvarez de Castrillón, Gonzalo. Economía, sociedad, política y cultura en la España de Isabel II (en castellà). Real Academia de la Historia, 2004, p. 7. ISBN 8495983346.
↑ Vilaplana Persiva, Manuel. Historia del Real de a ocho (en castellà). Editum, 1997, p. 185. ISBN 8476848765.
↑ 5,0 5,1 5,2 5,3 Fátima Martín Escudero; Alberto Canto García. Archivo del Gabinete Numario: catálogo e índices. Real Academia de la Historia, 2004, p. 400–. ISBN 978-84-95983-36-7 [Consulta: 24 febrer 2013].
↑ Mateu y Llopis, Felipe. La moneda española (en castellà). Editorial Alberto Martín, 1946, p. 275.
↑ González Santirso, Cipriano. Notizias de un peregrino de Oviedo a Covadonga, 1759, 1"..En principios del siglo XIX, con el rey José Bonaparte, se introdujo como base de la moneda de plata el "real de vellón", que valía la mitad de "un real de plata", con lo cual la "peseta", pasó a contener "cuatro reales.." [Consulta: 24 febrer 2013].
on columnaris
A Wikimedia Commons hi ha contingut multimèdia relatiu a: Ral espanyol
Obtingut de «https://ca.wikipedia.org/w/index.php?title=Ral_espanyol&oldid=20117478»
Monedes d'Espanya
La pàgina va ser modificada per darrera vegada el 28 jul 2018 a les 15:24.